Qed tiġi mistħarrġa l-possibilità ta’ kollaborazzjoni bejn il-Malta Community Chest Fund u l-organizzazzjoni Children With Cancer UK fuq inizjattivi b’rizq tfal morda bil-kanċer.  F’laqgħat ma’ aktar għaqdiet, pazjenti u konsulenti ta’ sptarijiet f’Londra, il-President ta’ Malta kompliet tisħaq fuq l-importanza tar-riċerka dwar il-kura għall-kanċer. Il-President Marie Louise Coleiro Preca kompliet biż-żjara tagħha f’Londra b’laqgħa mal-Kap Eżekuttiv tal-organizzazzjoni Children With Cancer UK Mary Foulkes. Din l-organizzazzjoni tagħti appoġġ lill-pazjenti u qrabathom u tinvesti ħafna f’riċerka fuq il-kanċer. Fl-ewwel sitt xhur ta’ din is-sena kienu mas-60 it-tfal Maltin li ngħataw il-kura meħtieġa għall-kanċer fl-Isptar ta’ Great Ormond Street. Il-President Coleiro Preca tat donazzjoni liż-żewg sptarijiet bħala turija ta’ apprezzament għall-appoġġ li jagħtu lill-pazjenti Maltin u l-qraba tagħhom.